የትምህርት ሚኒስቴር ከኪነ-ጥበብ ባሙያዎች ጋር በትምህርት ስልጠናና ፍኖተ ካርታ ዙሪያ ውይይት አደረገ
የትምህርት ሚኒስቴር ከኪነ-ጥበብ ባሙያዎች ጋር በቀጣይ 15 አመታት በሚተገበረው የትምህርት ስልጠና እና ፍኖተ ካርታ ዙሪያ ውይይት አድርጓል፡፡በውይይቱ የትምህርት ሚኒስትሩ ዶክተር ጥላዬ ጌቴ ስለ ፍኖተ ካርታው ማብራሪያ የሰጡ ሲሆን በመድረኩ ተሣታፊ የሆኑ የኪነ-ጥበብ ባለሙያዎች የተለያዩ ጥያቄዎችና አስተያየቶች ሰጥተዋል፡፡በዚሁም በፍኖተ ካርታው ኪነ-ጥበብን የሚመለከቱ እንደ ስነፅሑፍ፣ ሙዚቃ፣ ቲያትርና ሀገር አቀፍ ጉዳዮች መካተት እንዳለባቸው ጠቁመዋል፡፡ባለሙያዎቹ ባለፉት አመታት የነበረው የትምህርት ፖሊሲ ሃገሪቱን ወደፊት እንዳትራመድ አድርጓት መቆየቱንም አንስተዋል፡፡አሁን ላይም ኪነ ጥበቡን በመደገፍ ትምህርትን ጨምሮ በሌሎች ዘርፎች ያለውን ተሳትፎ ለማሳደግ መስራት ይገባል ብለዋል።በውይይቱም ወቅት ሃገር በቀል እውቀትን የትውልድ መገንቢያ ለማድረግ የኪነ ጥበብ ዘርፍ ትልቅ ድርሻ  ዶክተር ጥላዬ  ተናግረዋል፡፡ሚኒስትሩ ባለፉት 24 አመታት በነበረው የትምህርት ፖሊሲ ላይ የኪነ ጥበብ ዘርፉን በአግባቡ ማሳተፍ እንዳልተቻለ ገልጸው ይህም ተማሪዎች ከዘርፉ ጋር ተዛማጅነት ባላቸው ትምህርቶች ውጤታማ እንዳይሆኑ ማድረጉን አንስተዋል፡፡በቀጣይም ዘርፉ በትምህርቱ መስክ የሚኖረውን ሚና ለማሳደግ መስራት እንደሚገባ ገልጸዋል፡፡ለቀጣዮቹ 15 አመታት በሚተገበረው የትምህርት ስልጠና እና ፍኖተ ካርታ ላይ ካለፈው ሐምሌ ወር ጀምሮ የግብዓት ማሰባሰብ ስራ እየተሰራ መሆኑ ተጠቅሷል፡፡በፍኖተ ካርታው ላይ ከ750 ሺህ ሰዎች እንዲሁም ከ16 ተቋማት ጋር ምክክር ተደርጎበታልም ተብሏል፡፡